ઘરમાં કેવાં કપડાં પહેરવાં એ દરેકનો અંગત વિષય છે. કંપની તમને મહિને લાખ રૂપિયાનો પગાર આપતી હોય એનો મતલબ એ નથી કે ઘરે બરમુડા ચડ્ડી પહેરવાં પર કંપની પ્રતિબંધ મૂકી શકે. એટલે જ કંપનીનાં વાઇસ પ્રેસિડન્ટને ઘરે જાવ તો એ ચડ્ડો પહેરીને ફરતો હોય. એને જોઈ આપણને બે ઘડી થાય પણ ખરું કે, ‘આ શું કંપની ચલાવતો હશે?’ પણ આ જ આઇટમ સૂટ પહેરીને તૈયાર થાય તો ઓળખાય પણ નહીં. ઘરમાં ચડ્ડો પહેરી રિલેક્સ થયેલ મેનેજર જ્યારે સુટેડ-બૂટેડ થાય ત્યારે દુનિયાના લાટસાહેબોને પહોંચી વળે છે. આમ, કંપનીને કરોડો ટર્નઓવર કરાવવામાં મેનેજરના ચડ્ડાનો ફૂલ નહીં તો ફૂલની પાંખડી જેટલો ફાળો તો ગણવો પડે!